טדאוש שלוסרסקי

טדאוש שלוסרסקי (בפולנית: Tadeusz Ślusarski; 19 במאי 1950 – 17 באוגוסט 1998), היה אתלט פולני. היה אלוף אולימפי בקפיצה במוט.

 ביוגרפיה 
שלוסרסקי נולד בז'ארי. בתחרות הבינלאומית הראשונה שלו, באליפות אירופה לנוער באתלטיקה שנערכה בלייפציג, מזרח גרמניה בשנת 1968 הוא סיים במקום שישי בקפיצה במוט בתוצאה של 4.20 מטר.

בתחרות שנערכה בבידגושץ' ב-6 באוגוסט 1972 קבע שלוסרסקי בקפיצה במוט שיא פולין חדש של 5.29 מטר. 12 ימים לאחר מכן, בתחרות שנערכה בוורשה ב-18 באוגוסט הוא שיפר את השיא הפולני שוב והעמיד אותו על 5.30 מטר. שבועיים לאחר מכן, באולימפיאדת מינכן (1972) הוא סיים במקום 12 לאחר שלא הצליח לעבור את הגובה התחלתי שלו (5.00 מטר) בשלב הגמר. בשלב המוקדמות הוא עבר גובה של 5.00 מטר.

באליפות אירופה באתלטיקה באולם שנערכה בגטבורג, שוודיה במרץ 1974 זכה שלוסרסקי במדליית זהב בקפיצה במוט בתוצאה של 5.35 מטר, לפני אנטי קליומאקי מפינלנד (5.30 מטר). בתחרות שנערכה ב-20 ביוני אותה שנה הוא שיפר את שיא פולין בקפיצה במוט והעמידו על 5.42 מטר. באליפות אירופה באתלטיקה שנערכה ברומא, איטליה בספטמבר אותה שנה הוא סיים במקום שביעי בתוצאה של 5.20 מטר.

שיאן עולם
בתחרות באולם שנערכה בוורשה ב-8 בפברואר 1976 קבע שלוסרסקי בקפיצה במוט שיא עולם באולם חדש של 5.56 מטר. בתחרות שנערכה ב-29 במאי אותה שנה הוא קבע שיא אירופה חדש של 5.62 מטר.

אלוף אולימפי
באולימפיאדת מונטריאול (1976) זכה שלוסרסקי במדליית זהב בקפיצה במוט בשיא אולימפי חדש של 5.50 מטר, לפני אנטי קליומאקי ושיאן העולם דייוויד רוברטס מארצות הברית שעברו אף הם גובה של 5.50 מטר.

באוניברסיאדה שנערכה בסופיה, בולגריה בשנת 1977 זכה שלוסרסקי במדליית כסף בקפיצה במוט בתוצאה של 5.50 מטר אחרי בן ארצו ולדיסלב קוזקייביץ' שקבע 5.55 מטר ולפני ולדימיר טרופימיינקו מברית המועצות (5.50 מטר).

באליפות אירופה באתלטיקה באולם שנערכה במילאנו, איטליה במרץ 1978 זכה שלוסרסקי במדליית זהב בקפיצה במוט בתוצאה של 5.45 מטר, לפני ולדימיר טרופימיינקו (5.40 מטר). באליפות אירופה באתלטיקה שנערכה בפראג, צ'כוסלובקיה בספטמבר אותה שנה הוא לא הצליח לקבוע תוצאה כלשהי.

באולימפיאדת מוסקבה (1980) זכה שלוסרסקי במדליית כסף בקפיצה במוט בתוצאה של 5.65 מטר, בצוותא עם קונסטנטין וולקוב מברית המועצות, אחרי בן ארצו ולדיסלב קוזקייביץ' שקבע שיא עולם חדש של 5.78 מטר.

באליפות אירופה באתלטיקה שנערכה באתונה, יוון בשנת 1982 סיים שלוסרסקי במקום 12 בקפיצה במוט בתוצאה של 5.35 מטר.

באליפות אירופה באתלטיקה באולם שנערכה בבודפשט, הונגריה במרץ 1983 סיים שלוסרסקי במקום חמישי בקפיצה במוט בתוצאה של 5.50 מטר. באליפות העולם באתלטיקה הראשונה, שנערכה בהלסינקי, פינלנד באוגוסט אותה שנה, הוא סיים במקום רביעי בקפיצה במוט בתוצאה של 5.55 מטר. שבועיים לאחר מכן, בתחרות שנערכה בבריסל, בלגיה הוא קבע את שיאו האישי בקפיצה במוט - 5.70 מטר.

שלוסרסקי פרש מספורט תחרותי בשנת 1988. לאחר מכן, עבד כמאמן ראשי בעיר מגוריו אוטבוצק.

מותו
ב-17 באוגוסט 1998, נהרג שלוסרסקי בתאונת דרכים על כביש - E65 (רשת הכבישים האירופית), בצפון פולין, ביחד עם ולדיסלב קומר אף הוא אלוף אולימפי, בהדיפת כדור ברזל (מינכן 1972).

 תארים והישגים 
 בסך הכל זכה שלוסרסקי 5 פעמים באליפות פולין בקפיצה במוט ו-5 פעמים במקום שני.

 שיאים אישיים 
 קפיצה במוט: 5.70 מטר (1983)
 קפיצה במוט (באולם): 5.62 מטר (1983)

קישורים חיצוניים

קטגוריה:קופצים במוט פולנים
קטגוריה:אלופים אולימפיים: קפיצה במוט (גברים)
קטגוריה:אתלטים באולימפיאדת מינכן (1972)
קטגוריה:אתלטים באולימפיאדת מונטריאול (1976)
קטגוריה:אתלטים באולימפיאדת מוסקבה (1980)
קטגוריה:שיאני עולם פולנים: אתלטיקה
קטגוריה:הרוגי תאונות דרכים בפולין
קטגוריה:פולנים שנולדו ב-1950
קטגוריה:פולנים שנפטרו ב-1998